Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma Angolan tilanne (AKT-EU 2759/99/lop.)



Virallinen lehti nro 271 , 24/09/1999 s. 0056 - 0057



PÄÄTÖSLAUSELMA(1) Angolan tilanne Yhteinen edustajakokous, joka - kokoontui Strasbourgissa (Ranska) 29. maaliskuuta - 1. huhtikuuta 1999, - ottaa huomioon aiemmat Angolaa käsittelevät päätöslauselmansa, - ottaa huomioon EU:n 28. joulukuuta 1998 antaman julkilausuman, - ottaa huomioon Yhdistyneiden Kansakuntien turvallisuusneuvoston päätöslauselmat Angolasta, A. pahoittelee sitä, että joulukuun 1998 jälkeen Jonas Savimbin johtaman UNITA:n joukot ovat aloittaneet uudelleen taistelut Angolassa ja ovat uhanneet siitä lähtien rauhaa ja sovinnontekoa maassa, B. ottaa huomioon, että kieltäytyessään riisumasta joukkojaan aseista ja päästämästä valtionhallinnon edustajia alueelleen sekä vastustaessaan turvallisuusneuvoston ja kansainvälisen yhteisön vaatimuksia Savimbi on päävastuussa rauhanprosessille koituneesta takaiskusta, C. ottaa huomioon, että ainoa toivo kestävän rauhan saamiseksi Angolaan on poliittinen ratkaisu, joka perustuu Lusakan pöytäkirjan ja asiaa koskevien Yhdistyneiden Kansakuntien turvallisuusneuvoston päätöslauselmien täydelliseen ja ehdottomaan noudattamiseen, D. tukee voimakkaasti Yhdistyneiden Kansakuntien turvallisuusneuvoston vaatimusta, että UNITA:n on noudatettava velvoitteitaan välittömästi ja ehdoitta ja tukee Yhdistyneiden Kansakuntien turvallisuusneuvoston päätöslauselmiin 864 (15. syyskuuta 1993), 1127 (28. elokuuta 1997), 1173 (12. kesäkuuta 1998) ja 1229 (26. helmikuuta 1999) sisältyvien UNITA:n vastaisten toimien täydellistä ja välitöntä täytäntöönpanoa, erityisesti aseiden ja timanttien osalta, E. on huolissaan Angolan taistelualueilta lähtevän pakolaisvirran kiihtymisestä johtuvasta heikentyneestä humanitaarisesta tilanteesta, F. pahoittelee kahden Yhdistyneiden Kansakuntien kuljetuskoneen alasampumista 26. joulukuuta 1998 ja 2. tammikuuta 1999 lähellä Savimbin UNITA:n piirittämää Huambon kaupunkia, G. pahoittelee MONUA:n äskettäistä vetäytymistä Angolasta, H. ottaa huomioon, että Angolan väestö elää äärimmäisessä köyhyydessä huolimatta maan suurista luonnonvaroista, joita käytetään sodan rahoittamiseen, 1. tuomitsee voimakkaasti sodan aloittamisen uudelleen, mikä on vakava takaisku rauhanprosessille; vaatii välitöntä tulitaukoa, koska konfliktia ei voi ratkaista sotilaallisin keinoin; 2. pyytää Yhdistyneitä Kansakuntia ja EU:ta jatkamaan samanaikaisesti Savimbin voimakasta kansainvälistä painostusta erityisesti soveltamalla paremmin ja tiukemmin Yhdistyneiden Kansakuntien määräämiä pakotteita; 3. pyytää komissiota tekemään kiireellisesti yksityiskohtaisen tutkimuksen timanttikaupasta, jotta Savimbin sotatoimien rahoittamiseksi harjoittama salakuljetus saadaan loppumaan; 4. pyytää Angolan hallitusta ja erityisesti Savimbia ja hänen joukkojaan kunnioittamaan ihmisoikeuksia ja toimimaan täydessä yhteistyössä humanitaaristen järjestöjen kanssa hätäavun toimittamisessa perille; 5. pyytää komissiota varaamaan riittävästi varoja, jotta uudesta pakolaisten ja pakkosiirrettyjen ihmisten virrasta aiheutuneesta humanitaarisesta kriisistä voidaan selviytyä; 6. tuomitsee humanitaarista apua toimittaneen Yhdistyneiden Kansakuntien lentokoneen alasampumisen; 7. toistaa mielipiteensä siitä, että Yhdistyneiden Kansakuntien läsnäolon jatkaminen Angolassa voi helpottaa huomattavasti kansallisen sovinnon tekoa; 8. tuomitsee henkilömiinojen käytön ja vaatii kaikkia osapuolia luopumaan välittömästi kaikenlaisten henkilömiinojen käytöstä, sillä ne ovat erityisen epäinhimillisiä aseita; 9. pyytää EU:ta ryhtymään lisäksi erityistoimenpiteisiin miinojen raivaamiseksi poistaakseen tämän rauhanajan talouden rakentamisen suurimman esteen; 10. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, Yhdistyneiden Kansakuntien turvallisuusneuvostolle, OAU:lle ja UNITA:lle. (1) Yhteinen edustajakokous hyväksynyt 1. huhtikuuta 1999 Strasbourgissa (Ranska).